මෙරට පවුල් සෞඛ්‍ය සේවා නිලධාරිනියන්ගේ හිඟය ලබන වසරේදී අවසන් වන බව රජයේ වෛද්‍ය නිලධාරින්ගේ සංගමය පවසයි.පවුල් සෞඛ්‍ය සේවා නිලධාරිනියන්ගේ හිඟකම නිසා හෙදියන්ට සූතිකාගාර පුහුණුව ලබාදෙන ලෙස ඉල්ලමින් හෙද පරිපාලනය ගෙන ගිය එම අසතුටුදායක තත්ත්වය අලුතින් පවුල් සෞඛ්‍ය සේවා නිලධාරිනියන් බඳවා ගැනීමත් සමඟ අවසන් වන බව සංගමයේ මාධ්‍ය ප්‍රකාශක වෛද්‍ය නවීන් ද සොයිසා මහතා කීය.සෞඛ්‍ය ඇමැති මෛත්‍රීපාල සිරිසේන මහතා දුන් නියෝගයකට අනුව පවුල් සෞඛ්‍ය සේවා නිලධාරිනියන් 1500 ක් අලුතින් පුහුණු කිරීමට බඳවා‍ ගෙන ඇති අතර ඉදිරි මාස කිහිපය තුළදී තවත් පවුල් සෞඛ්‍ය සේවා නිලධාරිනියන් 1500 දෙනකු බඳවා ගැනීමට පියවර ගෙන ඇති බව ද ඒ මහතා පැවැසුවේය.ප්‍රසව හා නාරිවේද විශේෂඥ වෛද්‍යවරුන් ජාත්‍යන්තර ප්‍රමිතියකට අනුව වින්නඹු පුහුණුව ලබාදීමට ඍජුවම සම්බන්ධ වී ඇති බවත් මේ පුහුණුවට විරුද්ධ වීමට හෙද පරිපාලනයට නොහැකි බවත් හෙතෙම ප්‍රකාශ කළේය.වින්නඹු මාතා පුහුණුව ප්‍රසව හා නාරිවේද විශේෂඥ වෛද්‍යවරුන්ගේ ඍජු අධීක්ෂණයට අනුව සිදු කරන අතර ඉන් මාතෘ සේවාවේ ගුණාත්මක දියුණුවක් ද සිදු වන බව ඔහු අවධාරණය ‍කළේය..